СЦЭНАР СВЯТА-ТУРНІРА

1. Уступ
Вядучыя (хлопчык і дзяўчынка): 

- Прывітанне, сябры! 
- Добрага дня! 
- Мы запрашаем вас на свята – Міжнароднага дня роднай мовы. 
- Але мы не будзем расказваць вам, як важна любіць сваю мову. Мы будзем разам з вамі весяліцца, спаборнічаць і проста спяваць. 

2. Інсцэніроўка песні «Сеў камарык на дубочак» (спявае хор, чатыры ўдзельнікі паказваюць падзеі песні)
Словы (народныя): 


Сеў камарык на дубочак, 
На зялёненькі лісточак. 
Ай, люлі-люлі-люлі, 
На зялёненькі лісточак. 

Ён сядзіць ды напявае, 
Чорных мушак забаўляе! 
Ай, люлі-люлі-люлі, 
Чорных мушак забаўляе. 

Наляцела злая бура, 
Камара з лісточка здзьмула. 
Ай, люлі-люлі-люлі, 
Камара з лісточка здзьмула. 

Ён ляжыць сабе, не дыша, 
Ручкай-ножкай не калыша. 
Ай, люлі-люлі-люлі, 
Ручкай-ножкай не калыша. 

Тут дзве мушкі прыбягалі, 
Камара пад ручкі бралі. 
Ай, люлі-люлі-люлі, 
Камара пад ручкі бралі. 

Камара пад ручкі бралі, 
Падымалі, ратавалі. 
Ай, люлі-люлі-люлі, 
Падымалі, ратавалі. 

Пасадзілі на дубочак, 
На зялёненькі лісточак. 
Ай, люлі-люлі-люлі, 
На зялёненькі лісточак). 



Вядучы: А цяпер уявіце сабе: звычайны дзень, звычайная школа, звычайны клас. 

3. Сцэнка «На ўроку» (аўтар – Алена Церашкова)
7 удзельнікаў

Заходзіць 1 вучань. Насустрач 2 вучань.

1 вучань: Прывітанне! Чаму ты ўчора не быў у школе? 
2 вучань: Мой старэйшы брат захварэў! 
1 вучань: А ты тут пры чым? 
2 вучань: А я катаўся на ягоным веліку! 

Садзяцца на край сцэны, заходзяць 3 вучань і 4 вучань. 

3 вучань: Салют! А ты хатняе заданне зрабіў? 
4 вучань: Не, у мяне тата ў камандзіроўку з’ехаў! 

З вучань раскрывае сшытак, 4 вучань зазірае.

4 вучань: Ого! Як прыгожа напісана! Хто гэта табе зрабіў заданне? 
3 вучань: Не ведаю! Я ўчора рана пайшла спаць! 

Садзяцца на край сцэны. Заходзяць 5 вучань і 6 вучань.

5 вучань: Здароў! Ты ўсё вывучыў? 
6 вучань: Так! 
5 вучань: Тады будзеш мне падказваць! 
6 вучань: Не буду! Настаўнік кажа, калі падказваюць, адзнака ніжэй на бал! 
5 вучань: Правільна! Ты падкажаш на 10, ён паставіць 9. А калі ты не падкажаш, ён паставіць 2! 

Садзяцца. Заходзіць настаўнік. 

Настаўнік: Добры дзень. Сядайце. І сядзіце ціха, каб я чуў, як муха праляціць! 

Настаўнік глядзіць у журнал, вучні круцяцца ва ўсе бакі, нешта выглядаюць. Нарэшце 1 вучань не вытрымлівае.

1 вучань: Антон Антонавіч! Ну калі вы ўжо вашую муху выпусціце? 
Настаўнік (захлопвае журнал): Якую муху? Ты зноў не даеш класу займацца! Шкада, што ты так рэдка прапускаеш школу! 
2 вучань: А вы нам адзнакі за сачыненне скажаце? 
Настаўнік: Тваё сачыненне слова ў слова паўтарае тое, што напісаў у мінулым годзе твой старэйшы брат. 
2 вучань: Нічога дзіўнага! У нас з ім сястра адна на двух! 
Настаўнік: А ты, Аліна, скажы: як адзін чалавек можа зрабіць столькі памылак? 
3 вучаніца: Я не адна! Мы з мамай! 
Настаўнік: Ах, з мамай! Тады хай заўтра ў школу прыйдзе твая бабуля! Я пакажу ёй, якія памылкі робіць яе дачка ў тваіх сшытках! Пачнем урок! Слава, колькі ты ведаеш частак свету?
6 вучань (падказвае): Пяць! 
5 вучань (глядзіць на суседа, той паказвае на пальцах): Пяць! 
Н. - Пяць? Пералічы, калі ласка. 
5 вучань: Адзін, два, тры, чатыры, пяць! 
Настаўнік (махае рукой): Сядай, геній! Саша, дзе знаходзіцца Панамскі канал? 
4 вучань: Не ведаю! У нашым тэлевізары такога няма! 
Настаўнік: І адкуль вы ўсе ўзяліся на маю галаву! 
1 вучань: Мяне аіст прынёс. 
2 вучань: Мяне ў краме купілі. 
3 вучань: Мяне ў капусце знайшлі. 
4 вучань: А мяне з інтэрнэта сцягнулі. 

Звініць званок. Усе сыходзяць.

4. Сцэнка «Вось дык спісаў» (аўтар – Алена Церашкова)
3 удзельнікі

Выходзяць на сцэну дзве дзяўчынкі. 

1 дзяўчынка: Вось якія вучні бываюць! Добра, што ў нашым класе такіх няма! (Садзіцца за парту, дастае сшытак.) Вось скажы, табе падабаецца хадзіць у школу? 
2 дзяўчынка: Вельмі падабаецца! (Садзіцца за парту, дастае сшытак.) І ў школу хадзіць падабаецца, і са школы хадзіць падабаецца! Але паміж прыходам і сыходам столькі часу губляецца! 

Дзяўчынкі пішуць ў сшытках. Выходзіць хлопчык.

Хлапчык: Як добра, што ў школе ёсць перапынкі! Праўда, сёй-той і на перапынку нешта піша. Дзяўчынкі, вы што пішаце? 
1 дзяўчынка: Сачыненне. 
2 дзяўчынка: Як я правяла канікулы. 
Хлопчык: Дайце спісаць! 
1 дзяўчынка: Сам напішы! 
2 дзяўчынка: У цябе ж былі канікулы? 
Хлопчык: Я ўсе канікулы дома матэматыкай займаўся! Ну, дайце спісаць, калі ласачка! 
1 дзяўчынка: Ладна, спісвай! 
2 дзяўчынка: Добра, спісвай! 

Устаюць, адыходзяць на край сцэны. Хлопчык пачынае спісваць то з аднаго, то з другога сшытка.

1 дзяўчынка: Я на канікулах была ў Егіпце! 
2 дзяўчынка: Крута! А я была на поўначы, бачыла Ледавіты акіян. 
1 дзяўчынка: Вой, як цікава! (Да хлопца.) Ну што, спісаў? 
Хлопчык (заканчвае пісаць, аддае сшыткі): Дзякуй, дзяўчаты! Я вам зараз пачытаю, што атрымалася! 

Чытае сачыненне: «Як я правеў канікулы». Мы з татам на канікулах ляталі ў Егіпет. Гэта на поўначы, за Палярным кругам. Я ўзяў з сабою маску і ласты, каб плаваць у моры, а таксама валёнкі, футра, шапку і рукавіцы, каб не мерзнуць. У Егіпце паўсюль неабсяжныя пустыні, белыя ад снега. Пасярод пустыні я бачыў піраміды. А непадалёк белы мядзведзь лавіў у палонцы рыбу. Мы каталіся на вярблюдах і паўночных аленях, елі фінікі і дзікую марошку. Жылі мы на беразе Белага мора, а купацца хадзілі на бераг Чырвонага мора. Я стаў карычневы, як шакаладка, толькі вушы ледзь не адмарозіў. На наступны год я зноў хачу паехаць у Егіпет, каб здабыць маржа! 
1 дзяўчынка: Малайчына! 
2 дзяўчынка: Дзясятку атрымаеш! 

Утраіх сыходзяць за сцэну.

5. Турнір сярод вучняў

Відэа з турніру: http://www.youtube.com/watch?v=fZAFUwz-4JY

1 тур - выразна прачытаць і адгадаць вершаваныя загадкі (аўтар – Алена Церашкова): 


Каляровыя браткі 
Носяць з дрэва кажушкі. 
Мы завострым ім галоўкі, 
Каб маглі пісаць… алоўкі.

Кола рэжу напалам, 
Кола мажу маслам сам, 
І гатовы мой сняданак! 
Што за кола? Абаранак.

У кубку малако стаяла, 
Паўдня на спёцы сумавала. 
Пра малако ўзгадала Маша. 
Пакаштавала – сыракваша.

Будзе дождж – ды што за страх, 
Я нясу з сабою дах! 
Як пачую кропляў звон, 
Раскрываю… парасон.
Шарыць доўгай сквапнай лапай 
Пад сталом і пад канапай, 
Пыл збірае ў мяшок 
Працавіты… пыласмок.

Па талерцы на стале 
Дзіўны карабель плыве: 
Чарпане ваду бартом – 
Сустракаецца са ртом. 
Што гэта? Падумай крышку. 
Здагадаўся? Гэта – лыжка.

Як я з вуліцы прыйду – 
Вопратку туды складу, 
Каб з-за бруду ды з-за плямаў 
Не перажывала мама. 
Вечка шчыльна прыціскаю, 
Парашку дам - і ўключаю. 
Хутка справіцца павінна 
З брудам… пральная машына.

Бруд адмыць, вядома ж, мала. 
Каб усё прыгожым стала, 
Стрэлачкі на нагавіцах 
І аборкі на спадніцах, 
Стужкі, што ўпляцеш у косы, 
І фіраначкі ў палосы 
Я разгладжу, дай мне час! 
Я – бабулін сябра… прас.
Шафа белая жывая 
Холад у сабе трымае. 
Прачынаецца ўночы 
І пад нос сабе буркоча: 
- У мяне пастаўце ежу – 
Зберагу я ежу свежай, 
Будзе ў вас парадак поўны, 
Калі спраўная… лядоўня.

Кожны дзень са зброяй гэтай 
Я палюю на катлеты. 
З першай спробы ў іх пацэліць 
Вастразубы мой… відэлец.
 
Як паспее распаліцца, 
Дык пачне шыпець-сварыцца. 
Чуеш, пах ідзе з варэльні? 
Смажыць бульбачку… патэльня.

Спрытная сястра алоўка 
У руку кладзецца лоўка, 
Піша ў сшытку чыста, гладка 
Мая сіняя… асадка.

Уночы ціхенька бурчыць, 
А зранку пеўнем пракрычыць. 
Каб не праспаў я, сочыць пільна 
Надзейны сябра – мой… будзільнік.

Бягу – пад ногі не гляджу. 
Ўвесь лёд малюнкам распішу! 
Імчаць мяне ўздоўж ракі 
Мае сталёвыя… канькі.

Гэтыя браты-блізняты 
Ёсць і ў сына, ёсць і ў таты. 
Носяць доўгія вусы, 
Крэмам пэцкаюць насы, 
Парай быць заўсёды звыклі, 
А завуцца – чаравікі.


2 тур - знайсці часткі прымавак і патлумачыць іх сэнс.

3 тур - перакласці словы з беларускай на рускую і наадварот. 

6. Песня-танец «Пудзіла» 
Вучань выконвае песню «Пудзіла» (музыка В.Сарокіна, словы У.Мазго), трое ўдзельнікаў - варонаў танчаць. 

Словы:
Бараніць сябрам гароды буду я ад рознай шкоды:
Авіяцыі птушынай, артылерыі мышынай.
Нездарма мяне тут дзеці змайстравалі сёння ўвечар,
Ажывілі, апранулі і да неба павярнулі.

Прыпеў: 
Я стаю, я стаю. я стаю ў капелюшы
Вартавым, вартавым, вартавым каля мяжы.
Капялюш мой саламяны мае розныя заганы,
Ды няма іх, ды няма іх у душы.

Я – вясёлы чалавечак, не баюся жартаў, спрэчак.
До-рэ-мі – спяваю ноты ад раптоўнай адзіноты.
Аднаго, сябры, баюся: што адзін я застануся.
Бо нялёгка ды няпроста мне без нашага сяброўства!

Прыпеў.

7. Выступ гурта архаічнай музыкі «Тутэйшыя»
(сайт гурта: http://vk.com/club38763133)
[image: http://cs5713.userapi.com/g38763133/a_54c850dd.jpg]

8. Уручэнне падарункаў…

Вядучыя: 
- А я з усіх школьных прадметаў найбольш люблю званок! 
- І я таксама! 
- Заканчваюцца ўрокі, мы вяртаемся дахаты. 
- А дома нас ужо чакаюць бацькі. 

9. Сцэнка «Пасля школы» (аўтар – Алена Церашкова)
8 удзельнікаў

Выходзіць 1 мама, падмятае падлогу. Выходзіць 1 дачка, ідзе да мамы.

1 дачка: Прывітанне, мама! 
1 мама: Прывітанне. Як справы ў школе? 
1 дачка: Добра! 
1 мама: Пакажы дзённік! 
1 дачка: Няма чаго глядзець, там усяго адна двойка! 
1 мама (хапаецца за сэрца): Усяго адна?! 
1 дачка: Ды не хвалюйся так! Заўтра яшчэ прынясу! 

Выходзіць 1 тата, садзіца чытаць газету. Заходзіць 1 сын, ідзе да таты.

1 сын: Прывітанне, тата! 
1 тата: Прывітанне! Як поспехі? 
1 сын: Тата, а слабо табе распісацца з заплюшчанымі вачыма? 
1 тата: Распісацца? 
1 сын: Ага! 
1 тата: З заплюшчанымі вачыма. 
1 сын: Вось-вось! 
1 тата - Без праблем! 
1 сын: Тады зрабі гэта ў маім дзённіку. 

Ззаду засланяе рукамі вочы, тата распісваецца, тады сын імкнеццца выхапіць дзённік, але тата прыціскае рукамі, глядзіць.

1 тата: Ізноў два! Ну што трэба зрабіць, каб ты перастаў прыносіць двойкі? 
1 сын - Пагавары з настаўніцай, хай перастане выклікаць мяне да дошкі! 

Выходзяць 2 мама і 2 сын, мама з люстэркам, фарбуе вусны.

2 сын: Мама, скажы, гэта справядліва? Чалавек нічога не зрабіў, а яго пакаралі!
2 мама: Напэўна, несправядліва. Але раскажы, у чым была справа? 
2 сын: Настаўніца спыталася, што я зрабіў дома па матэматыцы. А я нічога не зрабіў! 
2 мама: А да дошкі цябе сёння выклікалі? 
2 сын: Ага. А заўтра выклікаюць цябе! 

Раззлаваны 2 тата і 2 дачка.

2 тата: Ты зноў прапусціла школу! Я хачу ведаць, чаму! 
2 дачка: У настаўніцы было свята, дзень народзінаў. Я дала ёй ад мяне адпачыць! 
2 тата: Я хачу ведаць, калі ты выправіш свае адзнакі! 
2 дачка: Як толькі настаўніца пакіне журнал без нагляду! 
2 тата: Чым далей – тым болей! Хоць бы адна добрая навіна! 
2 дачка: Ёсць добрая навіна! За падручнікі ў наступным годзе плаціць не трэба! 
2 тата: Чаму гэта? 
2 дачка: Падобна, што ў наступным годзе я ізноў пайду ў трэці клас! 

***

Вядучыя: 
-  Вось такая яна, родная мова! Прыгожая і мілагучная, дасціпная і вясёлая! 
- А найлепей прыгажосць нашай мовы раскрываецца ў песнях. 

10. Фінальная песня «Спяваем разам» 
Вучань з хорам выконвае песню з рэпертуару дзіцячай вакальна-эстраднай студыі пры арт-групе «Беларусы».

Тэкст
Што было і марамі і снамі –
Ўсё збылося ў вясенюю пару.
Мы спяваем, і музыкі з намі.
З намі маладая Беларусь!

Прыпеў:
Спяваем разам нашу песню пра светлы беларускі дом.
Вясна і радасць у нашых сэрцах, і мы да сонейка ідзём.
Спяваем разам нашу песню, і свеціць нам вясёлы дзень.
Вясна і радасць у нашых сэрцах. і сонейка да нас ідзе!

Свята набліжаем дружнай працай.
Справай акрыляемся мы ўсе.
У мастацтве – велічным палацы – 
Мы не здрадзім велічнай красе!

Прыпеў.

Лёсу непаўторнымі шляхамі
кожны пойдзе у сваім жыцці.
Ды святая бацькаўшчына з намі.
Толькі з ёю шчасце нам знайсці!

Прыпеў.

